正月十四日。朝陰晩晴。自館所發行。行四十里。至圓明園宿。

皇帝在圓明園。以上元設戱。令諸國使臣來參。亦例也。因禮部知委。飯後。偕正副使由東安門入。出地安門。循城而西。歷見關帝廟，十刹海，火神廟，北藥王廟，千佛寺。仍出德勝門。觀城閘水入處。又行數里。至大鍾寺。又行至圓明園。（皆別有記）就所館。自廚房備進薏苡。療飢訖。與正副使聯步往見虎圈。（別有虎圈記）轉登一小阜。領略其排布位置。西苑又不啻風斯下矣。還歸所館。夕飰後。又聯步出門步月。踏過數處石橋。縱觀燈炮。（別有元宵燈火記及紙砲記）夜深而返。見主家獨不放砲。詰其故。則以爲乏錢不能買取。遂令得給唐錢二百文。貿來十柄。使放之。主人稽首稱謝。